b'\n_START_ARTICLE_\nTour de Fran\xc3\xa7a de 1924\n_START_SECTION_\nCanvis respecte a l\'edici\xc3\xb3 anterior\n_START_PARAGRAPH_\nEl 1923 s\'havien introdu\xc3\xaft les bonificacions de dos minuts pel vencedor de cada etapa. Aquesta es considerava insuficient, i en aquesta edici\xc3\xb3 es va augment a tres minuts._NEWLINE_En finalitzar el Tour de Fran\xc3\xa7a de 1923 el vencedor Henri P\xc3\xa9lissier digu\xc3\xa9 que el segon classificat, Bottecchia, acabaria guanyant la cursa.\n_START_SECTION_\nParticipants\n_START_PARAGRAPH_\nEntre els participants en aquest Tour hi havia diversos guanyadors passats i futurs, incloent el defensor de la vict\xc3\xb2ria, Henri P\xc3\xa9lissier (1923), Philippe Thys (1913, 1914, 1920), Lucien Buysse (1926) i Nicolas Frantz (1927, 1928)._NEWLINE_Novament es dividiren els ciclistes en tres categories: la "primera categoria", els millors ciclistes, la "segona categoria", ciclistes de menor nivell, per\xc3\xb2 encara patrocinats, i els touriste-routiers, o cicloturistes, quasi-amateurs. Omer Huyse guanyaria en la segona categoria, mentre Ottavio Pratesi ho faria en cicloturistes._NEWLINE_Jaume Janer va poder prendre la sortida al Tour gr\xc3\xa0cies a les aportacions desinteressades fetes en diferents subscripcions populars, en qu\xc3\xa8 s\'aconseguiren m\xc3\xa9s de 4.600 pessetes.\n_START_SECTION_\nRecorregut\n_START_PARAGRAPH_\nEl Tour de Fran\xc3\xa7a de 1924 va ser el darrer en qu\xc3\xa8 es va utilitzar format de cursa iniciat el 1910: quinze etapes amb un recorregut superior als 5.000 km, seguint el per\xc3\xadmetre de Fran\xc3\xa7a amb el sentit contrari a les agulles del rellotge, amb sortida i arribada a Par\xc3\xads. Respecte a l\'edici\xc3\xb3 anterior sols es modifica una entrada i Gex substitueix Ginebra com a vila d\'arribada i sortida d\'una etapa.\n_START_SECTION_\nDesenvolupament de la cursa\n_START_PARAGRAPH_\nLa primera etapa fou guanyada per l\'itali\xc3\xa0 Ottavio Bottecchia, que s\'impos\xc3\xa0 a l\'esprint en un grup de 17 ciclistes i aconsegu\xc3\xad el liderat. _NEWLINE_El 1924 existia una norma que deia que tots els ciclistes havien d\'acabar l\'etapa amb la mateixa roba amb qu\xc3\xa8 l\'havien iniciat i els jutges van sospitar que P\xc3\xa9lissier comen\xc3\xa7ava les fredes matinades amb diverses samarretes, i a mesura escalfava el sol se les anava traient. La norma havia estat introdu\xc3\xafda el 1920, quan tots els ciclistes eren patrocinats pel grup la Sportive, i aix\xc3\xad tractar d\'evitar el malbaratament de material. P\xc3\xa9lissier s\'opos\xc3\xa0 a la norma, adduint que les samarretes que portava eren seves, i no li havien estat proporcionada per cap patrocinador._NEWLINE_A l\'inici de la tercera etapa, un oficial del Tour comprov\xc3\xa0 quants jerseis portava Henri P\xc3\xa9lissier. P\xc3\xa9lissier es va enfadar, i va decidir que no comen\xc3\xa7aria l\'etapa. Tot i que finalment va comen\xc3\xa7ar l\'etapa, es va retirar a l\'al\xc3\xa7ada de Coutances, junt amb el seu germ\xc3\xa0 Francis P\xc3\xa9lissier i el company d\'equip Maurice Ville.< Els tres ciclistes es van reunir amb el periodista Albert Londres, del Le Petit Parisien, a qui van exposar les dures condicions amb qu\xc3\xa8 havien de c\xc3\xb3rrer els ciclistes. En aquesta tercera etapa, que va acabar en un circuit, Theophile Beeckman va creuar la l\xc3\xadnia de meta en primera posici\xc3\xb3, per\xc3\xb2 la campana que indica l\'inici de l\'\xc3\xbaltima volta no va sonar, i Philippe Thys, despr\xc3\xa9s d\'una reclamaci\xc3\xb3, va ser considerat vencedor ex aequo pels jutges. _NEWLINE_Durant les cinc primeres etapes els ciclistes finalitzaren agrupats i les bonificacions de tres minuts pel vencedor van ser les \xc3\xbaniques difer\xc3\xa8ncies que es van establir. Despr\xc3\xa9s de la tercera i quarta etapa Bottecchia tenia el mateix temps que Beeckman, tot i que Bottecchia era el que duia el mallot groc de l\xc3\xadder. En el les etapes pirinenques, en qu\xc3\xa8 s\'havien de superar els colls de l\'Aubisca, Tourmalet, Aspin, P\xc3\xa8ira Sorda, Ares, Portet d\'Aspet, Port i Pimorent Bottecchia consolid\xc3\xa0 el liderat, amb un marge de 50 minuts sobre el segon classificat, Nicolas Frantz._NEWLINE_El domini de Bottecchia als Alps no fou tan contundent, perdent una quinzena de minuts respecte Frantz entre la desena i tretzena etapes; un temps insuficient per posar en perill la vict\xc3\xb2ria final. En la tretzena etapa Bottecchia va topar amb un gos i va caure.. Nicolas Frantz intent\xc3\xa0 recuperar temps, per\xc3\xb2 no ho aconsegu\xc3\xad._NEWLINE_En la pen\xc3\xbaltima etapa l\'itali\xc3\xa0 Giovanni Brunero hagu\xc3\xa9 d\'abandonar quan ocupava la tercera posici\xc3\xb3 en la general. En comen\xc3\xa7ar la darrera etapa Bottecchia superava a Frantz en 32 minuts. Bottecchia guany\xc3\xa0 la darrera etapa a Par\xc3\xads, i la difer\xc3\xa8ncia augment\xc3\xa0 fins als 35 minuts gr\xc3\xa0cies a les bonificacions.\n_START_SECTION_\nA posteriori\n_START_PARAGRAPH_\nPocs dies despr\xc3\xa9s que Henri P\xc3\xa9lissier abandon\xc3\xa9s la cursa, va enviar una carta a la revista comunista L\'Humanit\xc3\xa9, escrivint que ell acceptava "el cansament, el patiment i el dolor" com a part de la professi\xc3\xb3 de ciclista, per\xc3\xb2 que volia ser tractat com un \xc3\xa9sser hum\xc3\xa0. Desgrange, organitzador del Tour, va mantenir la f\xc3\xb3rmula de fer que els ciclistes correguessin de manera individual fins al 1930, quan va acceptar que els ciclistes s\'unissin en equips i va introduir els equips nacionals._NEWLINE_El nombre d\'etapes va cr\xc3\xa9ixer durant els seg\xc3\xbcents anys. Aix\xc3\xad, si el 1925 els ciclistes anaren de Brest a Bayonne en dues etapes, corrent uns 900 km en total, el 1926 aquest mateix recorregut es va fer en quatre etapes. Amb etapes m\xc3\xa9s curtes ja no calia prendre la sortida de matinada. _NEWLINE_Bottecchia guanyaria el Tour de Fran\xc3\xa7a de nou en 1925. El subcampi\xc3\xb3, Nicolas Frantz, guanyaria els de 1927 i 1928, repetint el 1928 la gesta de Bottecchia fe 1924 de portar el mallot groc de cap a fi de la cursa.'